Ellen Ragnars Sverrisdóttir vann um tíma fyrir Kaupþing þar sem hún fékk fatapeninga líkt og er algengt í fjármálaheiminum í London , en þar hóf hún rekstur markaðsvettvangsins Ragnars fyrir stílista og tískuheiminn almennt . Það kannast eflaust margir við það að hafa verið á ferð í fataverslun og óska þess að einhver kunnáttumanneskja væri með í för til þess að finna heppilegan klæðnað fyrir mismunandi viðburði . Það voru einmitt slíkar aðstæður sem voru innblástur Ellenar Ragnars Sverrisdóttur að markaðsvettvanginum Ragnars sem hún hefur komið á fót fyrir þjónustu stílista , en hún segir vaxtatækifæri þessa markaðar mikið . Hugmyndin er að gera þjónustu þeirra sem kunna á tísku og hönnun aðgengilega almenningi í gegnum deilihagkerfið , og verktakamarkaðinn sem vaxið hefur samhliða , á svipuðum nótum og Airbnb og Uber hafa gert fyrir íbúðir og bílstjóra . Ellen segir að hingað til hafi stílistaþjónusta verið nokkuð falin almenningi og að því er virðist fyrst og fremst á færi hinna ríku og frægu . „ Gigghagkerfið svokallaða er um 500 milljarða dala markaður sem hefur verið að vaxa um 17% á ári síðustu ár . Stækkar til dæmis þessi hluti bandarísks vinnumarkaðar þrisvar sinnum hraðar en annar . Ætlunin hjá okkur er að veita stílistum tækifæri til að bjóða þjónustu sína á viðráðanlegu verði líkt og ýmis annar vettvangur gerir fyrir aðrar greinar . Það er til dæmis vettvangur sem sérhæfir sig fyrir forritara , annar fyrir grafíska hönnuði og svo framvegis , og svo deiliþjónustur eins og Upwork fyrir verktakabransann almennt en enginn hefur sinnt tískuþjónustunni sérstaklega og viljum við verða aðalvettvangurinn fyrir það . Við byrjum smátt , erum með um 40 stílista sem bjóða um 100 mismunandi gerðir þjónustu . Svo erum við að bæta við ljósmyndurum , og sjáum við fyrir okkur mikil vaxtatækifæri í þessu , “ segir Ellen . „ Markaðsáætlun okkar snýst til að byrja með um að kynna vettvanginn til stórfyrirtækja , og erum við nú til að mynda í viðræðum við City Bank í London sem hefur tekið jákvætt í að bjóða starfsmönnum sínum þessa þjónustu . Sem dæmi um markhóp okkar er að á hverju ári ráða stóru fjármálafyrirtækin í London til sín hundruð nýútskrifaða stúdenta og er algengt að starfsfólki bjóðist ekki bara líkamsræktarkort og annað til að auka sjálfstraust sitt í nýju starfi heldur fá þau einnig fatapeninga , líkt og tíðkaðist þegar ég starfaði hjá Kaupþingi hér á árum áður . “ Ellen starfaði lengi sjálf á bæði fjármálamarkaði og í ýmiss konar nýsköpunarfyrirtækjum og segir hún mörg dæmi um að stílistar hafi hjálpað fólki í frama og einkalífinu . „ Ég get nefnt framkvæmdastjóra hjá Barclays bankanum sem vann við samruna og yfirtökur en var á sama tíma mjög óöruggur félagslega og fór eiginlega aldrei á stefnumót . Svo hann ákvað að fá sér stílista og völdu þeir saman góðan frakka sem fór honum sérlega vel . Í kjölfarið óx sjálfstraustið enda alltaf verið að hrósa honum fyrir frakkann og í dag er hann vel giftur , “ segir Ellen sem segir að þannig geti þjónusta stílista einnig hjálpað þeim sem séu að snúa aftur á stefnumóta - eða vinnumarkaðinn eftir nokkurt hlé að styrkja sjálfstraustið . „ Við settum fyrstu útgáfu markaðsvettvangsins út í febrúar síðastliðnum , og núna í september kom betri lausn . Með sprotastyrk Tækniþróunarsjóðs höfum við getað sett markið á Lundúnamarkað . Við höfum fengið góð viðbrögð hjá bæði stórfyrirtækjum þar sem við höfum nálgast en einnig stefnumótastofur sem oft veita sínum viðskiptavinum alls kyns þjálfun í hegðun og framkomu og hafa nú áhuga á að bæta svona þjónustu við . Hægt er að kaupa þá þjónustu sem hentar hverjum fyrir sig beint í gegnum vefsíðu okkar , þar á meðal Íslendingum sem eru á leið til London eða vilja hjálp yfir netið . “